Els tradicionals concursos nadalencs de Llíria ja tenen els seus guanyadors
21 de desembre de 2017

Un any més, Ca la Vila ha sigut l'escenari de la concessió dels premis més esperats en el nadal edetà, organitzats per les regidories de Festes i de Comerç. L'Ajuntament de Llíria va entregar els premis dels concursos de betlems i aparadors comercials i, per primera vegada, també el de decoració d'arbres nadalencs, dirigit a associacions locals i comerços.

L'arbre decorat per l'associació FUCTU va resultar guanyador d'esta primera edició amb un guardó econòmic de 500 euros. El segon premi, amb 300 euros, va ser per a la A.G. Adonay, i es van concedir dos tercers, dotats amb 150 euros, per als comerciants de Partidors i els d'Abriat Cantó. Els arbres participants estan situats en distints punts del centre urbà comercial.

De la mateixa manera, l'edil de Festes, Pedro Vicente, va entregar els premis del XVI Concurs d'Aparadors Comercials, dotats en cada categoria amb 150 euros.  Centre Òptic Llíria es va fer amb la distinció al millor aparador per votació popular. En la modalitat de modernitat i innovació, el premi ha sigut per a Ferreteria Reixes, i la millor il•luminació per a Joieria Olli. L'originalitat i imatge comercial ha sigut per a Nou Calasanz i la gràcia en l'adaptació del producte habitual ha recaigut en Enmarcaciones Isabel. D'altra banda, el reconeixement a la millor decoració de Nadal entre els comerços federats de Llíria, l'ha guanyat Flores Ferrer.

X Concurs de Betlems

    En el desé aniversari del certamen de betlems de Llíria, la representació de Vicente Carrascosa Rodilla s'ha fet amb el primer premi en la modalitat de més d'1,5 metres de llarg, mentres que el segon ha recaigut en la residència Serviger XXII Jardines de Llíria.

Respecte als betlems de menys d'1,5 metres de llarg, ha resultat vencedor José Miguel Maicas Prats, i el segon premi ha sigut per a Noa Avís Martínez. El màxim guardó de cada categoria estava dotat amb 120 euros i el segon amb 60 euros.